
                                                                                                            K bodu č. 7


S T A N O V I S K O

k návrhu zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov v znení neskorších predpisov – nové znenie 

I.

Návrh zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov v znení neskorších predpisov (ďalej len „návrh zákona“) predkladá na rokovanie vlády Slovenskej republiky ministerka pôdohospodárstva a rozvoja vidieka Slovenskej republiky Gabriela Matečná na základe Plánu legislatívnych úloh vlády Slovenskej republiky na mesiace jún až december 2016. 

II.

Návrh zákona sa predkladá v dôsledku konania Európskej komisie proti Slovenskej republike vo veci údajného porušenia Zmluvy o fungovaní Európskej únie z dôvodu neprimeraného zásahu do voľného pohybu kapitálu, slobody usadiť sa, ktoré malo byť spôsobené prijatím zákona č. 140/2014 Z. z. (odôvodnené stanovisko Európskej komisie z 26. mája 2016 č. 2015/2017). 
Predkladateľ však návrhom zákona naďalej sleduje cieľ vyplývajúci z programového vyhlásenia vlády Slovenskej republiky na roky 2016-2020, ktorým je zlepšenie prístupu aktívnych farmárov k vlastníctvu poľnohospodárskej pôdy. 
Cieľom návrhu zákona je zvýšenie transparentnosti na trhu s poľnohospodárskymi pozemkami zriadením elektronickej evidencie aktívnych poľnohospodárov. Návrh zákona zároveň odstraňuje niektoré administratívne prekážky v jednotlivých konaniach a záťaž v konaniach podľa daného zákona a zároveň zabraňuje obchádzaniu zákona využívaním niektorých voľnejšie upravených inštitútov.        
Predkladateľ deklaruje súlad predloženého návrhu zákona s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi ako aj s právom Európskej únie.
     	Predkladaný návrh zákona bude mať podľa predkladateľa pozitívny vplyv na podnikateľské prostredie, informatizáciu spoločnosti a sociálne vplyvy, negatívny vplyv na rozpočet verejnej správy a nebude mať vplyv na služby verejnej správy pre občana ani na životné prostredie. 
Návrh zákona bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá s rozporom s verejnosťou zastúpenou Ondrejom Dostálom a Radovanom Kazdom v celom rozsahu hromadnej pripomienky a s rozporom so Slovenskou advokátskou komorou pokiaľ ide o pripomienku § 4 ods. 10 týkajúcu sa predkupného práva spoluvlastníka. 


III.

Legislatívna rada vlády Slovenskej republiky prerokovala predmetný návrh zákona na svojom zasadnutí dňa 21. februára 2017 a odporučila návrh zákona upraviť podľa jej pripomienok a odporúčaní a predložiť na rokovanie vlády Slovenskej republiky nové znenie. 
Legislatívna rada vlády sa okrem iného zaoberala otázkou ústavnosti navrhovaného znenia § 4 ods. 9 a 10 návrhu zákona, v zmysle ktorého dochádza k zavedeniu princípu prednosti predkupného práva Slovenského pozemkového fondu vo vzťahu k zákonnému predkupnému právu spoluvlastníka podľa § 140 Občianskeho zákonníka. 
Legislatívna rada vlády Slovenskej republiky sa zaoberala aj otázkou konania Európskej komisie proti Slovenskej republike vo veci porušenia Zmluvy o fungovaní Európskej únie z dôvodu neprimeraného zásahu do voľného pohybu kapitálu, slobody usadiť sa, ktoré malo byť spôsobené prijatím návrhu zákona (odôvodnené stanovisko Európskej komisie z 26. mája 2016 č. 2015/2017). Návrhom zákona sa zo zákona č. 140/2014 Z. z. vypúšťa podmienka pre nadobúdateľov poľnohospodárskeho pozemku mať trvalý pobyt alebo sídlo na území Slovenskej republiky. Napriek vypusteniu tejto podmienky, sa ukazuje, že predkladateľ návrhom zákona nevyriešil všetky problémy, ktoré mu boli zo strany Európskej komisie vytýkané.

IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov v znení neskorších predpisov konštatuje, že pripomienky legislatívnej rady vlády (30) boli zapracované do návrhu zákona a odporúča vláde Slovenskej republiky návrh zákona, ktorým sa mení a dopĺňa zákon č. 140/2014 Z. z. o nadobúdaní vlastníctva poľnohospodárskeho pozemku a o zmene a doplnení niektorých zákonov v znení neskorších predpisov schváliť v predloženom znení, avšak s tým, že v doložke zlučiteľnosti je potrebné upraviť bod 3 písm. a) nasledovne:

„a) je upravená v práve Európskej únie
· primárnom
           čl. 49, 63 a 65 Zmluvy o fungovaní Európskej únie
· sekundárnom (prijatom po nadobudnutí platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii – po 30. novembri 2009)
1. legislatívne akty
· nariadenie Európskeho parlamentu a Rady (EÚ) č. 1305/2013 zo 17. decembra 2013 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV) a o zrušení nariadenia Rady (ES) č. 1698/2005 v platnom znení (Ú. v. ES L 347, 20.12.2013).“

V Bratislave 28. februára 2017
